b'\n_START_ARTICLE_\nWiMAX\n_START_PARAGRAPH_\nWiMAX (angl. Worldwide Interoperability for Microwave Access) yra bevielio ry\xc5\xa1io technologija, kuri leid\xc5\xbeia spar\xc4\x8diai perduoti duomenis radijo ry\xc5\xa1iu. Da\xc5\xbenai teigiama, kad WiMAX sukurta remiantis tais pa\xc4\x8diais principais kaip ir Wi-Fi, kadangi priklauso tai pa\xc4\x8diai IEEE 802 standart\xc5\xb3 grupei. Ta\xc4\x8diau WiMAX technin\xc4\x97s charakteristikos yra kur kas prana\xc5\xa1esn\xc4\x97s. _NEWLINE_\xc5\xa0i technologija gali b\xc5\xabti naudojama fiksuotai ir judriai pla\xc4\x8diajuostei bevielio ry\xc5\xa1io prieigai, taip pat ta\xc5\xa1kas-ta\xc5\xa1kas sujungimams sudaryti. I\xc5\xa1leidus WiMAX standarto pataisymus, \xc4\xafgalinan\xc4\x8dius judrum\xc4\x85, WiMAX tapo lyderiaujan\xc4\x8dia tarp judraus pla\xc4\x8diajuos\xc4\x8dio ry\xc5\xa1io technologij\xc5\xb3.\n_START_SECTION_\nKanalo (MAC) lygmuo\n_START_PARAGRAPH_\nWiMAX kanalo lygmens architekt\xc5\xabra yra nepriklausoma nuo fizinio lygmens, jo pagrindin\xc4\x97s funkcijos yra valdyti perdavimo resursus viena ir kita kryptimi, valdyti saugumo bei QoS proced\xc5\xabras, ARQ, BER. Taip pat atlikti fragmentacij\xc4\x85, persiuntimus. WiMAX MAC lygmuo paremtas laiko patikrintu DOCSIS standartu, naudojamu duomen\xc5\xb3 perdavimui kabeliniais tinklais. MAC lygmuo vienu metu gali tiekti tiek pli\xc5\xabpsnines duomen\xc5\xb3, tiek srautines ir v\xc4\x97linimui jautrias paslaugas tame pa\xc4\x8diame kanale. _NEWLINE_Kanalo lygmen\xc4\xaf sudaro ne tik MAC, bet ir kiti sub-lygmenys \xe2\x80\x93 MAC konvergencijos sublygmuo, skirtas auk\xc5\xa1tesni\xc5\xb3 protokol\xc5\xb3 adaptacijai (ATM, Ethernet ir pan.), bei MAC saugumo sub-lygmuo, skirtas tapatumo nustatymo, \xc5\xa1ifravimo, rakt\xc5\xb3 paskirstymo algoritmams \xc4\xafgyvendinti._NEWLINE_Resurs\xc5\xb3 paskirstymas WiMAX vienai sto\xc4\x8diai (SS) MAC lygmenyje gali kisti nuo vieno laiko tarpsnio iki viso duomen\xc5\xb3 kadro, taip leid\xc5\xbeiama lanks\xc4\x8diai pla\xc4\x8diose ribose paskirstyti pralaid\xc4\x85. Kadangi i\xc5\xa1tekli\xc5\xb3 paskirstymas vykdomas specialiomis MAP \xc5\xbeinut\xc4\x97mis kiekvieno kadro prad\xc5\xbeioje, planavimas gali b\xc5\xabti dinami\xc5\xa1kai kei\xc4\x8diamas kiekvienam kadrui, taip prisitaikant prie duomen\xc5\xb3 pli\xc5\xabpsni\xc5\xb3. Tai rei\xc5\xa1kia, kad perdavimo organizavimas turi kanal\xc5\xb3 komutavimo savybi\xc5\xb3, ta\xc4\x8diau kanal\xc5\xb3 resursai  gali b\xc5\xabti dinami\xc5\xa1kai kei\xc4\x8diami perduodant kiekvien\xc4\x85 kadr\xc4\x85, taip pasiekiant paketinio perdavimo lankstum\xc4\x85 ir i\xc5\xa1laikant visi\xc5\xa1k\xc4\x85 perdavimo kanalais kontrol\xc4\x99._NEWLINE_IEEE 802.16 Kryptyje auk\xc5\xa1tyn (nuo SS link BS) naudojamas TDMA bei DAMA (angl. demand assigned multiple acces) \xe2\x80\x93 daugialyp\xc4\x97 prieiga paremta SS poreikiais. BS nustato reikaling\xc4\x85 duomen\xc5\xb3 kiek\xc4\xaf (slot) kiekvienai SS, kuris bus dedikuotas i\xc5\xa1siuntimo kadre. \xc5\xa0i\xc4\x85 informacij\xc4\x85 BS transliuoja naudodama UL-MAP (uplink MAP) \xc5\xbeinutes kiekvieno kadro prad\xc5\xbeioje. UL-MAP \xc5\xbeinut\xc4\x97 turi informacin\xc4\xaf element\xc4\x85 IE, kuris apra\xc5\xa1o sto\xc4\x8di\xc5\xb3 perdavimo galimybes.'